RÅDETS AFGØRELSE

af 28. februar 2000

om ordningen for nationale eksperter på det militære område, som udstationeres ved Generalsekretariatet for Rådet i en overgangsperiode

(2000/178/FUSP)

RÅDET FOR DEN EUROPÆISKE UNION HAR -

under henvisning til traktaten om oprettelse Den Europæiske Union, særlig artikel 28, stk. 1,

under henvisning til traktaten om oprettelse af Det Europæiske Fællesskab, særlig artikel 207, stk. 2, og

ud fra følgende betragtninger:

(1) Den 14. februar 2000 traf Rådet afgørelse 2000/144/FUSP om oprettelse af Det Midlertidige Militære Organ(1).

(2) Den 14. februar 2000 traf Rådet afgørelse 2000/145/FUSP om udstationering af nationale eksperter på det militære område ved Generalsekretariatet for Rådet i en overgangsperiode(2).

(3) I henhold til artikel 4 i afgørelse 2000/145/FUSP får denne afgørelse først virkning, når Rådet har fastlagt den ordning, der skal finde anvendelse i forbindelse med udstationeringen af de pågældende eksperter.

(4) En sådan ordning bør derfor fastlægges -

TRUFFET FØLGENDE AFGØRELSE:

KAPITEL I

ALMINDELIGE BESTEMMELSER

Artikel 1

Nationale eksperter på det militære område, som udstationeres ved Generalsekretariatet for Rådet i en overgangsperiode som omhandlet i afgørelse 2000/145/FUSP (i det følgende benævnt "militære eksperter"), er omfattet den ordning, der fastlægges i nærværende afgørelse.

Artikel 2

Den udstationerede militære ekspert skal være statsborger i en af Den Europæiske Unions medlemsstater.

Artikel 3

Udstationeringens varighed

1. De militære eksperter kan udstationeres i højst tre år. I ekstraordinære tilfælde og under hensyn til udførelsen af særlige opgaver kan udstationeringsperioden dog forlænges med op til et år.

I hele udstationeringsperioden skal de militære eksperter gøre tjeneste på fuld tid.

2. Udstationeringens forventede varighed fastsættes fra begyndelsen i en brevveksling mellem generalsekretæren/den højtstående repræsentant og den pågældende medlemsstats faste repræsentation.

Artikel 4

Opgaver

1. De udstationerede militære eksperter yder militær rådgivning til Det Midlertidige Militære Organ og til generalsekretæren/den højtstående repræsentant.

De udstationerede militære eksperter udfører under ansvar af generalsekretæren/den højtstående repræsentant og efter retningslinjer fra Det Midlertidige Militære Organ de opgaver, der betros dem som led i et på forhånd fastsat arbejdsprogram eller i en beskrivelse af på forhånd fastsatte arbejdsopgaver.

2. Medmindre der foreligger en særlig bemyndigelse fra generalsekretæren/den højtstående repræsentant, forpligter de udstationerede militære eksperter ikke Generalsekretariatet udadtil.

Artikel 5

Social sikring og sygesikring

1. Den militære ekspert er fortsat omfattet af hjemlandets socialsikringlovgivning og sygesikringsbestemmelser.

2. Inden udstationeringen sender den nationale myndighed, hvorfra den militære ekspert skal udstationeres, Generalsekretariatet en attest om, at den pågældende i udstationeringsperioden vedblivende er omfattet af den socialsikringslovgivning (herunder sygesikring), som gælder for denne myndighed, og at myndigheden hæfter for de udgifter, der opstår i udlandet.

Artikel 6

Ulykkesforsikring

Generalsekretariatet sikrer de udstationerede militære eksperter mod ulykkesrisici på de samme betingelser som dem, der i Generalsekretariatet gælder for personale, som ikke er omfattet af vedtægten. Denne bestemmelse finder anvendelse fra den dato, hvor den militære ekspert tiltræder tjenesten ved Generalsekretariatet.

Artikel 7

Afbrydelse eller ophør af udstationeringen

1. Generalsekretæren/den højtstående repræsentant kan tillade, at udstationeringen afbrydes, og kan fastsætte de nærmere betingelser herfor. De udgifter, der er omhandlet i henholdsvis artikel 13 og artikel 14, godtgøres kun, hvis afbrydelsen sker på generalsekretærens/den højtstående repræsentants foranledning.

2. Udstationeringsperioden kan bringes til ophør, hvis det er i Generalsekretariatets eller vedkommende eksperts nationale myndigheds interesse, eller af andre behørigt begrundede årsager.

KAPITEL II

DEN UDSTATIONEREDE MILITÆRE EKSPERTS RETTIGHEDER OG PLIGTER

Artikel 8

1. Den udstationerede militære ekspert skal i udøvelsen af sin tjeneste og i sin adfærd udelukkende lade sig lede af Rådets interesser og skal handle i overensstemmelse med de nationale bestemmelser, som gælder for den pågældendes udstationering.

2. Den udstationerede militære ekspert skal afholde sig fra enhver handling, især enhver offentlig meningstilkendegivelse, som vil kunne anfægte den værdighed, der er forbundet med vedkommendes stilling.

3. Såfremt den udstationerede militære ekspert under udøvelsen af sit hverv skal tage stilling til et anliggende, i hvis behandling eller afgørelse eksperten har en sådan personlig interesse, at det vil kunne få indflydelse på vedkommendes uafhængighed, underretter eksperten lederen af den afdeling, vedkommende er tilknyttet.

4. Den udstationerede militære ekspert skal iagttage fuldstændig tavshed om alle forhold og anliggender, som vedkommende i medfør af sin stilling bliver bekendt med. Eksperten må ikke på nogen måde videregive dokumenter eller oplysninger, der ikke er offentliggjort, til personer, som ikke er berettiget til at få kendskab til dem. Denne tavshedspligt gælder også efter ophøret af ekspertens udstationering, uden at det berører de nationale bestemmelser på dette område.

5. Den udstationerede militære ekspert må hverken alene eller sammen med andre offentliggøre eller lade offentliggøre oplysninger, som har forbindelse med Den Europæiske Unions virksomhed, uden at have opnået tilladelse hertil på de betingelser og i overensstemmelse med de regler, som gælder i Generalsekretariatet.

6. Den udstationerede militære ekspert er underlagt de sikkerhedsregler og administrative bestemmelser, som gælder i Generalsekretariatet, uden at dette berører ekspertens forpligtelser med hensyn til den nationale sikkerhed.

7. Den udstationerede militære ekspert er fortsat underlagt de nationale disciplinære regler. Generalsekretæren/den højtstående repræsentant kan underrette de nationale myndigheder om enhver krænkelse, som den militære ekspert måtte have begået, af de bestemmelser, som er fastlagt eller omhandlet i denne afgørelse.

8. Alle rettigheder i forbindelse med det arbejde, den udstationerede militære ekspert udfører under udøvelsen af tjenesten, tilkommer Generalsekretariatet.

9. Den udstationerede militære ekspert skal tage bopæl på tjenestestedet eller i en sådan afstand fra dette, at vedkommende ikke hindres i at udføre sit arbejde.

10. Den udstationerede militære ekspert skal bistå og rådgive sine foresatte i Generalsekretariatet og er ansvarlig over for disse foresatte for udførelsen af de opgaver, der er betroet vedkommende.

KAPITEL III

DEN UDSTATIONEREDE MILITÆRE EKSPERTS ARBEJDSVILKÅR

Artikel 9

Arbejdstid

De regler for arbejdstid, som gælder i Generalsekretariatet, omfatter også den udstationerede militære ekspert.

Artikel 10

Ferie og tjenestefrihed - Officielle fridage

Den udstationerede militære ekspert er omfattet af de nationale regler for årlig ferie og tjenestefrihed. Eksperten er endvidere omfattet af de regler for officielle fridage, som gælder i Generalsekretariatet.

Artikel 11

Administration - Kontrol

Administrationen af og kontrollen med feriedage og arbejdstider varetages af generalsekretæren/den højtstående repræsentant eller af vicegeneralsekretæren. Med henblik herpå skal de relevante oplysninger om ret til ferie, herunder det årlige tilgodehavende, meddeles i forbindelse med den brevveksling, der er omtalt i artikel 16, stk. 2.

KAPITEL IV

VEDERLAG OG GODTGØRELSER

A. Vederlag

Artikel 12

Vederlag

Den udstationerede militære eksperts løn afholdes fuldt ud af den pågældende medlemsstat.

B. Refusion af udgifter

Artikel 13

Rejseudgifter

1. Den udstationerede militære ekspert, som ikke har flyttet sit personlige bohave fra indkaldelsesstedet til tjenestestedet, har for sit eget vedkommende ret til månedligt at få udbetalt et beløb svarende til prisen for en rejse tur/retur fra tjenestestedet til indkaldelsesstedet. Beløbet udbetales ved udgangen af hver måned samt den sidste dag, der forrettes tjeneste, hvis det er inden månedens udgang. Beløbet er fast og svarer til prisen for en jernbanebillet på 1. klasse, hvis afstanden mellem tjenestestedet og indkaldelsesstedet ikke er over 500 km. Er afstanden over 500 km, eller omfatter den normale rejserute rejse over hav, svarer beløbet til prisen for en flybillet til nedsat økonomiklassepris (den laveste pris hos de nationale flyselskaber, der flyver mellem indkaldelsesstedet og tjenestestedet).

2. Til grund for fastsættelsen af beløbet lægges den tarif, som den 1. januar det pågældende år anvendes af Generalsekretariatets kontor for tjenesterejser. Beløbet revideres den 1. juli for de bestemmelsessteder, hvortil billetprisen er steget med mere end 5 % siden den 1. januar. Er der kun forrettet tjeneste en del af en måned, beregnes beløbet på grundlag af det pågældende antal dage.

3. Den udstationerede militære ekspert, som har flyttet sit personlige bohave fra indkaldelsesstedet til tjenestestedet, har årligt ret til for sig selv, sin ægtefælle samt forsørgelsesberettigede børn at få udbetalt en fast godtgørelse af rejseudgifter tur/retur fra tjenestestedet til indkaldelsesstedet i overensstemmelse med de regler og på de betingelser, som gælder i Generalsekretariatet.

4. Den udstationerede militære ekspert har i overensstemmelse med de regler og på de betingelser, som gælder i Generalsekretariatet, ret til refusion af sine rejseudgifter:

a) for sig selv:

- i forbindelse med sin udstationering, fra indkaldelsesstedet til tjenestestedet

- i forbindelse med udstationeringens ophør, fra tjenestestedet til indkaldelsesstedet

b) for ægtefællen og forsørgelsesberettigede børn:

- i forbindelse med flytning, fra indkaldelsesstedet til tjenestestedet

- i forbindelse med udstationeringens ophør, fra tjenestestedet til indkaldelsesstedet.

5. Som indkaldelsessted betragtes i denne afgørelse det sted, hvor den udstationerede militære ekspert gjorde tjeneste inden udstationeringen. Tjenestestedet er det sted, hvor den tjenestegren, eksperten tilknyttes, er beliggende. Indkaldelses- og tjenestestedet skal fremgå af den brevveksling mellem generalsekretæren/den højtstående repræsentant og den pågældende medlemsstats faste repræsentation, der er omtalt i artikel 16, stk. 2.

6. Det kan ved den brevveksling, der er omtalt i artikel 16, stk. 2, fastsættes, at rejseudgifterne ikke dækkes af Generalsekretariatet.

Artikel 14

Flytteudgifter

1. De udgifter, der er forbundet med flytningen af personligt bohave, refunderes den udstationerede militære ekspert i overensstemmelse med de regler og på de vilkår, som gælder i Generalsekretariatet, og med bestemmelserne i stk. 2 og stk. 3.

2. Den udstationerede militære ekspert, som flytter sin bopæl til tjenestestedet for at opfylde forpligtelsen i artikel 8, stk. 9, kan flytte sit personlige bohave inden for en frist på højst seks måneder efter tiltrædelsen af tjenesten, såfremt udstationeringens forventede varighed er mindst to år, og indkaldelsesstedet ligger mindst 50 km fra tjenestestedet.

3. Ved udstationeringens ophør skal flytningen finde sted inden for et år.

4. Det kan ved den brevveksling, der er omtalt i artikel 16, stk. 2, fastsættes, at flytteudgifterne ikke dækkes af Generalsekretariatet.

Artikel 15

Tjenesterejser - Udgifter i forbindelse med tjenesterejser

1. Det kan pålægges den udstationerede militære ekspert at foretage en tjenesterejse under overholdelse af bestemmelserne i artikel 4.

2. Udgifterne i forbindelse med tjenesterejsen refunderes i overensstemmelse med de regler og på de vilkår, som i Generalsekretariatet gælder for tjenestemænds refusion af sådanne udgifter.

KAPITEL V

ADMINISTRATIVE OG BUDGETMÆSSIGE BESTEMMELSER

Artikel 16

Fastsættelse af budgetbevillinger - Kontrakter

1. De udgifter, der følger af den militære eksperts udstationering, afholdes over konto 1113 i Rådets budget.

2. Udstationeringen og enhver forlængelse af den sker på grundlag af en brevveksling mellem generalsekretæren/den højtstående repræsentant og den pågældende medlemsstats faste repræsentation. I brevvekslingen nævnes ligeledes navnet på de personer, som er beføjet til at fastsætte de praktiske retningslinjer for udstationeringen inden for rammerne af denne afgørelse. Den udstationerede militære ekspert henvender sig på førstedagen for sin udstationering til den relevante afdeling i Generaldirektoratet for Administration og Protokol for at få foretaget de administrative tiltrædelsesformaliteter.

Artikel 17

Afregning af udgifter

Udbetalinger foretages i euro af vedkommende afdeling i Generaldirektoratet for Administration og Protokol, og beløbene indsættes på en bankkonto i Belgien.

Artikel 18

Udgifter til infrastruktur

Udgifter, som afholdes i forbindelse med de udstationerede militære eksperters installering på arbejdspladsen (lokaler, inventar, maskiner, osv.), og som hører ind under driftsbevillingerne, afholdes over driftsbevillingerne.

Artikel 19

1. Denne afgørelse får virkning fra dagen for vedtagelsen.

2. Den anvendes indtil de stående organer for den fælles europæiske sikkerheds- og forsvarspolitik er oprettet.

Artikel 20

Denne afgørelse offentliggøres i De Europæiske Fællesskabers Tidende.

Udfærdiget i Bruxelles, den 28. februar 2000.

På Rådets vegne

J. PINA MOURA

Formand

(1) EFT L 49 af 22.2.2000, s. 2.

(2) EFT L 49 af 22.2.2000, s. 3.